U-I-336/96_2
Natisni
Opravilna št.:
U-I-336/96_2
Datum odločitve:
15. 4. 1999
Objavljeno:
OdlUS VIII, 78
ECLI:
ECLI:SI:USRS:1999:U.I.336.96
Akt:
Zakon o političnih strankah (Uradni list RS, št. 62/94) (ZPS), 1. tč. 1. odst. 28. čl.
Izrek:
Pobuda za začetek postopka za oceno ustavnosti 1. točke prvega odstavka 28. člena Zakona o političnih strankah se zavrže.
Evidenčni stavek:
Ker pobudnica ni izkazala, da izpodbijana določba Zakona o političnih strankah, s katero je predpisan prekršek, neposredno posega v njen pravni položaj, je Ustavno sodišče pobudo za začetek postopka zavrglo.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Stranka enakopravnih dežel, Ljubljana
Datum vloge:
25. 10. 1996
Vrsta odločitve:
sklep
Vrsta rešitve:
zavrženje
Dokument:
US19420
Dokument v PDF obliki:
U-I-336-96.pdf
116 KB
Prenesite datoteko
U-I-336/96
15.4.1999
S K L E P
Ustavno sodišče je v postopku za preizkus pobude Stranke enakopravnih dežel, Ljubljana, ki jo zastopa predsednik Jožef Jarh, na seji dne 15. aprila 1999
s k l e n i l o:
Pobuda za začetek postopka za oceno ustavnosti 1. točke prvega odstavka 28. člena Zakona o političnih strankah (Uradni list RS, št. 62/94) se zavrže.
O b r a z l o ž i t e v
1. Pobudnica je dne 25. 10. 1996 vložila pobudo za začetek postopka za oceno ustavnosti drugega, tretjega in četrtega odstavka 43. člena Zakon o volitvah v Državni zbor (Uradni list RS, št. 44/92 in 60/95 - v nadaljevanju: ZVDZ) in pobudo za začetek postopka za oceno ustavnosti v izreku tega sklepa navedene določbe Zakona o političnih strankah (v nadaljevanju: ZPolS). Pobudnica meni, da je določba 1. točke prvega odstavka 28. člena ZPloS v neskladju z 28. členom Ustave, ker zagrožena kazen za prekršek ni določena in ne določljiva. Pobudnica utemeljuje svoj interes za presojo ustavnosti izpodbijane določbe s tem, da naj bi ta predstavljala možnost, "da bi režim 'čebinskih' strank ob zlorabah te norme po svoji presoji finančno uničil svoje politične konkurente". To pa naj bi potrjevala tudi okoliščina, da "Ministrstvo za finance ni po uradni dolžnosti odvzelo premoženja LDS in tako imenovani ZL in ga ob njihovem prenehanju delovanja preneslo v erar".
2. Ustavno sodišče je o pobudi za začetek postopka za oceno ustavnosti 43. člena ZVDZ že odločilo z odločbo št. U-I-336/96 z dne 4.3.1999 (Uradni list RS, št. 22/99). S tem sklepom pa odloča o pobudi za začetek postopka za oceno ustavnosti 1. točke prvega odstavka 28. člena ZPolS, po kateri se z denarno kaznijo najmanj en milijon tolarjev kaznuje za prekršek stranka, ki deluje, ni pa vpisana v register v skladu z določbami tega zakona, oziroma, ki ima sedež v tujini. Za presojo ustavnosti te določbe pobudnica ni izkazala pravnega interesa.
3. Po določbi drugega odstavka 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je pravni interes za vložitev pobude podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Z utemeljitvijo motiva za presojo izpodbijane določbe pobudnica ni izkazala, da bi morebitna razveljavitev izpodbijane določbe v postopku za oceno njene ustavnosti kakorkoli neposredno vplivala na njene pravice oziroma na njen pravni položaj. S tem pa pobudnica ni izkazala pravnega interesa za začetek postopka, zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: namestnik predsednika dr. Lojze Ude ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Milojka Modrijan, dr. Mirjam Škrk in dr. Dragica Wedam - Lukić. Sklep je sprejelo soglasno.
Namestnik predsednika:
dr. Lojze Ude